**Hanedan lentoaseman yhteentörmäys** tapahtui 2. tammikuuta 2024, kun **Japan Airlinesin lento 516**, Airbus A350 -laajarunkokoneella operoitu Japanin sisäinen reittilento Sapporosta Tokion Hanedan lentoasemalle törmäsi laskeutuessaan Japanin rannikkovartioston De Havilland Canada Dash 8 -porkuriturbiinilentokoneeseen ja syttyi palamaan. Kaikki 367 matkustajaa ja 12 miehistön jäsentä evakuoitiin Japan Airlinesin lentokoneesta, mutta viisi rannikkovartioston koneessa ollutta kuoli.

Molemmat koneet tuhoutuivat tulipalossa. Japan Airlinesin kone on ensimmäinen vakavaan onnettomuuteen joutunut ja tuhoutunut Airbus A350 sekä ensimmäinen onnettomuudessa menetetty kokonaan komposiittirunkoinen laajarunkokone. Onnettomuus on myös ensimmäinen lentokoneenmenetys Japan Airlinesille sitten vuoden 1985 lennon 123.

Lentokoneet
-----------

Japan Airlinesin lennolla 516 käytetty lentokone oli syyskuussa 2021 rakennettu Airbus A350-941, rekisteritunnukseltaan JA13XJ. Kyseessä on ensimmäinen onnettomuudessa menetetty A350.

Japanin rannikkovartioston lentokone oli vuonna 2009 toimitettu De Havilland Canada Dash 8-315Q MPA, rekisteritunnukseltaan JA722A. Sen kyydissä oli kuusi miehistön jäsentä. Kone oli toimittamassa Noton niemimaan maanjäristyksestä 1. tammikuuta kärsineille ihmisille avustustarvikkeita Niigatan lentoasemalle. Konetta ei ollut varustettu ADS-B -transponderilla.

Onnettomuus
-----------

Japan Airlinesin lento 516 lähti Sapporon Chitosen lentoasemalta kello 16.27 Japanin aikaa. Kello 17.47 kone törmäsi Japanin rannikkovartioston DHC Dash 8 -potkuriturbiinikoneeseen laskeutuessaan Hanedan lentoaseman kiitotielle 34R. Koneiden törmäys aiheutti suuren tulipallon. A350 liukui kiitotietä pitkin noin kilometrin jättäen jälkeensä tulivanan, ja sen nokkalaskuteline romahti.

Pelastuspalvelut olivat paikalla noin kolmessa minuutissa. Kaikki 367 Japan Airlinesin lennon matkustajaa ja 12 miehistön jäsentä pelastautuivat koneesta hätäliukumäkiä pitkin. Suuren tulipalon takia kuitenkin vain kolmea hätäuloskäynneistä pystyttiin käyttämään. Koneen kuulutusjärjestelmä ei toiminut, joten henkilökunta huusi ja käytti megafoneja ohjeiden antamisessa. Evakuointi oli suoritettu kello 18.05 mennessä eli 18 minuuttia laskeutumisen jälkeen. Kahdeksan matkustajista oli lapsia. 14 matkustajaa loukkantui. Tulipalo saatiin sammumaan noin kuuden tunnin palamisen jälkeen. On sanottu, että A350:n kehittyneet materiaalit kestivät paremmin tulta, mikä antoi lisää aikaa evakuointiin. Rannikkovartioston koneessa olleista kuudesta henkilöstä vain yksi pelastui, mutta loukkantui vakavasti.

Onnettomuus tallentui useille videoille, joita kuvasivat sekä koneen matkustajat että ulkopuoliset. Onnettomuuden syytä tutkitaan.

Tutkinta
--------

Ranskan ilmailuturvallisuusvirasto *Bureau d’Enquêtes et d’Analyses pour la Sécurité de l’Aviation Civile* ilmoitti tekevänsä yhteistyötä Airbusin kanssa onnettomuuden tutkinnassa. Ranskasta lähetetään myös tutkijaryhmä avustamaan Japanin viranomaisia.

Lähteet
-------

1. ↑  Japan Airlines plane fire: Concerns for coastguard crew as 379 escape passenger plane *BBC News*. Viitattu 2.1.2024. (englanniksi)
2. ↑  Precious Lives (Expanded Version) *Flight Safety Foundation*. Viitattu 3.1.2024. (englanniksi)
3. ↑  Japan Airlines plane burns up at Tokyo airport after collision *Nikkei Asia*. Viitattu 3.1.2024. (englanniksi)
4. ↑  Scott Hamilton: JAL A350 ground collision is first hull loss by damage and fire of an all-composite airplane *Leeham News and Analysis*.  2.1.2024. Viitattu 3.1.2024. (englanniksi)
5. ↑  Chris Lomas: Japan Airlines Airbus A350 collides with aircraft on landing in Tokyo *Flightradar24 Blog*.  2.1.2024. Viitattu 2.1.2024. (englanniksi)
6. 1 2  JA722A Japan Coast Guard De Havilland Canada DHC-8-315Q MPA *www.planespotters.net*.  2.1.2024. Viitattu 2.1.2024. (englanniksi)
7. ↑  Evacuation of burning plane completed 18 minutes after touching down, JAL says | NHK WORLD-JAPAN News *NHK WORLD*. Viitattu 4.1.2024. (englanniksi)
8. ↑  Rachel Hall, Lili Bayer: Japan: plane collision at Tokyo airport leaves five dead on coastguard aircraft but Japan Airlines passengers evacuate – as it happened *the Guardian*.  2.1.2024. Viitattu 4.1.2024. (englanniksi)
9. ↑  Japan Airlinesin JL516-lentoturma antaa arvokasta tietoa komposiittivalmisteisista lentokoneista *lentoposti.fi*.  3.1.2024. Viitattu 3.1.2024.
10. ↑  Ensimmäinen suuronnettomuus Airbus A350 -koneella – Grafiikat ja videot näyttävät, mitä turmassa tapahtui *Helsingin Sanomat*.  2.1.2024. Viitattu 2.1.2024.
11. ↑  Airbus, French government to send teams to help probe Haneda airport collision | NHK WORLD-JAPAN News *NHK WORLD*. Viitattu 3.1.2024. (englanniksi)